b"\n_START_ARTICLE_\nNordlandia\n_START_SECTION_\nTehnilised andmed\n_START_PARAGRAPH_\nLaev on 153,40 m pikk ja 24,71 m lai, s\xc3\xbcvis on 5,80 m ja kandev\xc3\xb5ime on 2880 tonni. Laeva masinate v\xc3\xb5imsus on 15,3 MW ja kiirus on kuni 20 s\xc3\xb5lme. Nordlandia j\xc3\xa4\xc3\xa4klass on 1A ehk k\xc3\xb5rgeim v\xc3\xb5imalik. Laev v\xc3\xb5ib peale v\xc3\xb5tta 1500 rajameetrit lasti ehk 450 s\xc3\xb5idukit ja 2000 reisijat, kellest 938 jaoks on laeval magamiskoht._NEWLINE_Nordlandia s\xc3\xb5sarlaev on Olau Britannia, mis valmis samas tehases aasta v\xc3\xb5rra hiljem. Selle tellis samuti Olau Line ja see s\xc3\xb5itis samal liinil.\n_START_SECTION_\nEhitamine\n_START_PARAGRAPH_\nEsialgu ehitati Nordlandia Suurbritannia ettev\xc3\xb5ttele Olau Line kui Olau Hollandia. Selle nime all s\xc3\xb5itis laev 25. m\xc3\xa4rtsist 1981 kuni 2. oktoobrini 1989 liinil Sherness\xe2\x80\x93Vlissingen. Olau Hollandia oli esimene laev, mis Olau Line'ile \xc3\xbcldse oli ehitatud: varem oli Olau Line kasutanud \xc3\xbcksnes teistelt ettev\xc3\xb5tetelt ostetud v\xc3\xb5i renditud laevu. Niisugune p\xc3\xb5him\xc3\xb5tte muutus kaasnes 1979. aastal toimunud omanikevahetusega: Olau Line'i ostis \xc3\xa4ra Saksamaa ettev\xc3\xb5te TT-Line. \xc3\x9chtlasi oli Olau Hollandia rohkem kui poole suurem mis tahes varasemast laevast, mida Olau Line oli kasutanud, samuti suurem igast TT-Line'i kasutatud laevast._NEWLINE_1980-ndate l\xc3\xb5pus otsustas Olau Line oma kaks suurimat laeva v\xc3\xa4lja vahetada. Uued laevad pidid kandma samu nimesid: Olau Hollandia ja Olau Britannia. Vana Hollandia m\xc3\xbc\xc3\xbcdi Rootsi ettev\xc3\xb5ttele Nordstr\xc3\xb6m & Thulin, kel oli 10-aastane Gotlandi-liini kontsessioon. Sel liinil tegutses Nordstr\xc3\xb6m & Thulin \xc3\xa4rinime Gotlandslinjen all. 1. jaanuarist 1990 kuni 1997. aasta detsembrini s\xc3\xb5itis see laev Nord Gotlandia nime all liinil Visby\xe2\x80\x93Nyn\xc3\xa4shamn\xe2\x80\x93Oskarshamn._NEWLINE_1997. aastal toimus laeva masinaruumis tulekahju. Samal aastal v\xc3\xb5ttis Rootsi valitsus vastu m\xc3\xa4\xc3\xa4ruse, mis reguleeris liiklust Gotlandi ja mandri vahel aastail 1998\xe2\x80\x932004 ning selle m\xc3\xa4\xc3\xa4ruse j\xc3\xa4rgi kaotas Nordstr\xc3\xb6m & Thulin \xc3\xb5iguse korraldada laevareise Gotlandi suunal. Seet\xc3\xb5ttu oli ettev\xc3\xb5ttel vaja sellest laevast vabaneda ning Nord Gotlandia m\xc3\xbc\xc3\xbcdi 1997. aasta detsembris Soome ettev\xc3\xb5ttele Ecker\xc3\xb6 Line.\n_START_SECTION_\nEcker\xc3\xb6 Line\n_START_PARAGRAPH_\nEcker\xc3\xb6 Line andis laevale tema praeguse nime. 1. jaanuaril 1998 lahkus laev Visbyst ja s\xc3\xb5itis Naantalisse, kus Ecker\xc3\xb6 Line selle j\xc3\xa4rgmisel p\xc3\xa4eval oma valdusse v\xc3\xb5ttis. Alates 10. veebruarist 1998 s\xc3\xb5idab Nordlandia liinil Tallinn\xe2\x80\x93Helsingi._NEWLINE_30. aprillil 2003 kahjustas laev Helsingist lahkudes \xc3\xbcht oma kruvi, mist\xc3\xb5ttu tuli minna 5 p\xc3\xa4evaks Naantalisse dokki. 28. oktoobril 2006 rammis Nordlandia suure tormi t\xc3\xb5ttu Tallinnas kaid ja see tekitas laevakeresse \xc3\xbclalpool veeliini augu. Kahjustused parandati kiiresti ja juba 1. novembril j\xc3\xa4tkas laev s\xc3\xb5iduplaani kohaseid reise.\n_START_SECTION_\nIsabella Cruise\n_START_PARAGRAPH_\n11. juunil 2013 teatas Rederi AB Ecker\xc3\xb6 Nordlandia m\xc3\xbc\xc3\xbcgist Belize'i ettev\xc3\xb5ttele Isabella Cruise Co. Ltd-le. Belize'i lipu all sai laev nimeks Isabella 1."